ทองปิดร่วง 11.5 ดอลล์
สัญญาทองคำตลาดนิวยอร์กปิดร่วงลง 11.5 ดอลล์ที่ 1,595.7 ดอลลาร์/ออนซ์ เหตุจีดีพีสหรัฐกระตุ้นแรงขาย
29 มี.ค. 2556

สัญญาทองคำตลาดนิวยอร์กปิดร่วงลง 11.5 ดอลล์ที่ 1,595.7 ดอลลาร์/ออนซ์ เหตุจีดีพีสหรัฐกระตุ้นแรงขาย
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 11.5 ดอลลาร์ หรือ 0.72% ปิดที่ 1,595.7 ดอลลาร์/ออนซ์
นักลงทุนเทขายสัญญาทองคำหลังจากกระทรวงพาณิชย์สหรัฐเปิดเผยการประมาณการผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 4/2556 ครั้งสุดท้ายในวันนี้ โดยระบุว่าจีดีพีไตรมาส 4 ขยายตัว 0.4% สูงกว่าการประมาณการครั้งก่อนที่ 0.1%
นอกจากนี้ การที่นักลงทุนคลายความวิตกกังวลเกี่ยวกับสถานการณ์ไซปรัสก็เป็นอีกสาเหตุหนึ่งที่ทำให้มีแรงขายเข้ามาในตลาดทองคำ โดยมีรายงานว่าธนาคารในไซปรัสเปิดทำการอีกครั้งเป็นวันแรกในวันนี้ หลังจากที่ปิดทำการไปตั้งแต่วันที่ 16 มี.ค.ที่ผ่านมา ตามประกาศของกระทรวงคลังไซปรัส